送虞仲房赴潼川漕
作者：樓鑰
朝代：宋

paragraphs: 我來丹丘乘貳車，送客往往萬里餘。
盛山使君別寖久，漢中郡丞新寄書。
公指四明喜鄰境，典午何知成畫餠。
揚旌忽作梓潼行，去路六千抑何迥。
餘杭名家多俊奇，君於輩行尤白眉。
雍容晉韻足夷曠，百家到手無停披。
向來郎曹天咫尺，引身閩山接商舶。
賈胡嘆仰清節高，霧中親見越王石。
此行叱馭不作難，手遮西日又長安。
長安日近公應住，未放使星臨蜀山。
不然一行亦不惡，潼川應如錦城樂。
鄧侯功名凜如在，拾遺風采今猶昨。
流馬木牛諸葛公，飛輓正欲修前功。
蜀民險遠日凋瘵，摩撫要令畿甸同。
況公五絕追鼻祖，隸古真有兩漢風。
歸來富貴固未晚，爲傳此學川西東。